กรมชลประทาน เร่งระบายน้ำในตัวเมืองนครศรีธรรมราช หลังพายุปาบึกพ่นพิษ ทำน้ำท่วมในพื้นที่ลุ่มต่ำสูงเฉลี่ยประมาณ 10 – 30 เซนติเมตร
กรมชลประทาน เร่งระบายน้ำในตัวเมืองนครศรีธรรมราช หลังพายุปาบึกพ่นพิษ ทำน้ำท่วมในพื้นที่ลุ่มต่ำสูงเฉลี่ยประมาณ 10 – 30 เซนติเมตร นายทวีศักดิ์ ธนเดโชพล อธิบดีกรมชลประทาน กล่าวถึงสถานการณ์น้ำในเขตเทศบาลนครนครศรีธรรมราช หลังพายุโซนร้อน “ปาบึก” ขึ้นฝั่งที่จังหวัดนครศรีธรรมราช ตั้งแต่ช่วงบ่ายของวานนี้ 4 มกราคม 2562 ส่งผลให้เกิดฝนตกหนักเป็นบริเวณกว้าง มีน้ำท่วมขังในพื้นที่ลุ่มต่ำเขตเทศบาลนครนครศรีธรรมราช ระดับน้ำสูงเฉลี่ย 10 – 30 เซนติเมตร กรมชลประทาน  ร่วมกับเทศบาลนครนครศรีธรรมราช เร่งระบายน้ำออกสู่ทะเล โดยใช้เครื่องสูบน้ำ และเครื่องผลักดันน้ำที่ติดตั้งไว้เตรียมพร้อมตามจุดต่างๆ ตามที่ได้เสนอข่าวไปแล้วทำให้ระดับน้ำที่ท่วมขังในเขตเทศบาลนครนครศรีธรรมราชลดลงอย่างต่อเนื่อง คงเหลือน้ำท่วมขังในเขตพื้นที่ลุ่มต่ำบางแห่งในขณะเดียวกัน ฝนที่ตกหนักทำให้ระดับน้ำในคลองท่าดี ที่สถานี X.200 อำเภอลานสกา เพิ่มสูงขึ้นในช่วงกลางดึกที่ผ่านมา วัดระดับสูงสุดได้ +35.65 เมตร(รทก.) ปริมาณน้ำไหลผ่าน 606 ลูกบาศก์เมตรต่อวินาที(ลบ.ม./วินาที) ซึ่งปริมาณน้ำนี้จะไหลแผ่เข้าสู่เขตเทศบาลนครนครศรีธรรมราช ผ่านคลองสายหลักต่างๆ อาทิ คลองนครน้อย คลองท่าชัก คลองคูพาย คลองสวนหลวง และคลองป่าเหล้า เป็นต้น ส่งผลให้เช้านี้ 5 มกราคม 2562 ตั้งแต่เวลา 04.00 น. เป็นต้นมา แนวโน้มระดับน้ำในคลองต่างๆ ในเขตเทศบาลนครนครศรีธรรมราช เพิ่มสูงขึ้นอย่างต่อเนื่อง กรมชลประทาน และเทศบาลนครนครศรีธรรมราช เดินเครื่องสูบน้ำและเครื่องผลักดันน้ำที่ติดตั้งตรียมพร้อมไว้แล้วก่อนหน้านี้อย่างเต็มพิกัด เร่งระบายน้ำออกสู่ทะเลให้เร็วที่สุด อย่างไรก็ตาม คาดการณ์ว่าระดับน้ำท่วมในเขตเทศบาลนครนครศรีธรรมราช จะสูงสุดตามที่คาดการณ์ไว้ในช่วงเวลาประมาณเที่ยงของวันนี้ 5 มกราคม 2562 หากฝนไม่ตกหนักลงมาเพิ่มเติม คาดว่าสถานการณ์จะเข้าสู่ภาวะปกติภายใน 2 - 3 วัน